দুপুর ৩টে ১০। এয়ার ইন্ডিয়ার ১২২ আসনের এয়ারবাস-৩১৯ দুর্গাপুরের মাটি ছুঁতেই তাকে স্বাগত জানানো হল ‘ওয়াটার স্যালুটে’। ইকনমি বিভাগের ১-এ আসনের যাত্রীর অনুরোধে বিমানের ভিতরে তখন নাগাড়ে হাততালি দিচ্ছেন সহযাত্রীরা। কারণ, ১-এ আসনের যাত্রী মুখ্যমন্ত্রী মমতা বন্দ্যোপাধ্যায়।
বিকেল ৫টা ৫৫। এয়ারবাস নামল দিল্লিতে। বিমানের ভিতরে ফের একদফা হাততালি। সোমবার আনুষ্ঠানিকভাবে চালু হল কলকাতা-দুর্গাপুর-দিল্লি উড়ান। উদ্বোধন করলেন মুখ্যমন্ত্রী।

চাঙ্গি বিমানবন্দরের অধিকর্তা লি হক লাইয়ের সঙ্গে বিমানে।—নিজস্ব চিত্র
আগামী ২১ ডিসেম্বর থেকে এয়ারবাস মডেলের এআই-৭৩৩ বিমানটির সপ্তাহে তিনদিন কলকাতা-দুর্গাপুর-দিল্লি রুটে যাতায়াত শুরু করার কথা। সোম, বুধ এবং শুক্রবার সকাল সাড়ে ৮টায় কলকাতা থেকে উড়ে উড়ানটি দুর্গাপুরে পৌঁছবে ৯টায়। ফের সাড়ে ৯টা নাগাদ সেখান থেকে যাত্রা শুরু করে পৌনে ১২টায় দিল্লি পৌঁছবে বিমানটি। একইদিনে দুপুর ১২টা ৩৫ মিনিটে দিল্লি থেকে ছেড়ে দুর্গাপুর হয়েই এআই-৭৩৪ উড়ান কলকাতায় পৌঁছবে বিকেল ৩টে ৫০ মিনিটে। কলকাতা বিমানবন্দরে মুখ্যমন্ত্রী বলেন, ‘‘আগে কলকাতা ও দুর্গাপুরের মধ্যে উড়ান চালু হয়েছে। এই উড়ানটির আজকেই ট্রায়াল হয়ে যাচ্ছে। আজ এই উড়ানে অনেকেই যাচ্ছেন। এটি একটি ভাল দিক বলে আমার মনে হয়। এতে দক্ষিণবঙ্গের মানুষ সুবিধা পাবেন। একইসঙ্গে ঝাড়খণ্ড এবং বিহারের একটি অংশের মানুষেরও সুবিধা হবে। তাঁদের আর কলকাতায় আসতে হবে না, অন্ডাল থেকেই দিল্লি চলে যেতে পারবেন।’’ এদিনই একই রুটে কলকাতায় ফিরেছে বিমানটি।
দু’সপ্তাহ পরেই পুরোদমে উড়ান চালু হয়ে গেলেও এই রুটে আপাতত মুনাফার মুখ দেখার সম্ভাবনা কম এয়ার ইন্ডিয়ার। সংস্থার মুখপাত্র এদিন জানিয়েছেন, তাঁদের সঙ্গে ‘বেঙ্গল এরোট্রোপলিস প্রোজেক্টস লিমিটেডে’র (বিএপিএল) একটি চুক্তি হয়েছে। চুক্তি অনুযায়ী বিএপিএল এয়ার ইন্ডিয়াকে ‘ভায়াবেল গ্যাপ ফান্ডে’র মাধ্যমে আর্থিক সহায়তা করবে। ফলে মুনাফা না হলেও ক্ষতি হবে না রাষ্ট্রায়ত্ত উড়ান সংস্থাটির। ওই মুখপাত্র বলেছেন, ‘‘বর্তমানে এয়ার ইন্ডিয়ার ৪৮ আসনের এটিআর বিমান চলে দুর্গাপুর এবং কলকাতার মধ্যে। জাতীয় পরিষেবা প্রদানকারী এয়ারলাইন্স হিসাবে নো লস নো প্রফিটের ভিত্তিতেই উড়ান চালানো হবে।’’
প্রসঙ্গত, গত মে মাস থেকেই কলকাতা-দুর্গাপুর রুটে ৪৮ আসন বিশিষ্ট এটিআর বিমান পরিষেবা চালু করেছে এয়ার ইন্ডিয়া। তবে সংস্থা সূত্রের খবর, সেই বিমান চালিয়ে লাভের বদলে ক্ষতিই হয়েছে। এর পরেও ১২২ আসনের এয়ারবাস চালানো ব্যবসায়িকভাবে কতটা লাভজনক হবে, তা নিয়ে প্রশ্ন উঠেছে প্রশাসনের একটি অংশের মধ্যেই। তবে এই নিয়ে কোনও মন্তব্য করতে চাননি এয়ার ইন্ডিয়ার মুখপাত্র।
বিএপিএলের ম্যানেজিং ডিরেক্টর পার্থ ঘোষ এদিন সংবাদমাধ্যমকে বলেন, ‘‘দুর্গাপুর এবং তার পার্শ্ববর্তী এলাকার মানুষকে দিল্লির বিমান ধরতে এখন কলকাতা অথবা রাঁচি যেতে হয়। এই উড়ান চালু হলে যাত্রীদের দিল্লির উড়ান ধরতে ২০০ কিলোমিটার দূরে যেতে হবে না।’’